लेन्टुलस बेटियाटस नामक गुलामों का एक व्यापारी स्पार्टाकस को खरीद कर कैपुआ नामक गाँव मे स्थित अपने गुलामबाड़े में ले आता है। वहाँ वह अन्य क्रीत गुलामों के साथ उसे भी मौत के खेलों के लिए युद्ध कला में प्रशिक्षित करता है। इन्हीं दिनों रोम से सीनेटर मार्कस लिसिनियस क्रेशस अपने परिवार सहित कैपुआ आ पहुँचता है। वह सीनेट का एक अति महत्त्वपूर्ण शक्तिशाली सदस्य तो था ही, असाधारण योद्धा भी था। क्रेशस और उसके साथ की विलासी स्त्रियाँ उस गुलामबाड़े में अपने मनपसंद गुलामों को चुन कर उन्हें मरते दम तक लड़वा कर मजा लूटना चाहती हैं। इस द्वंद्व के लिए वे स्पार्टाकस के शारीरिक सौष्ठव से आकर्षित हो कर उसका चयन करती हैं। लकड़ी के गोल क्रीड़ांगन में क्रेशस औरर राज परिवार के अन्य सदस्यों के सम्मुख स्पार्टाकस और ड्राबा नामक एक ताकतवर नीग्रो के मध्य रोमांचक मुक़ाबला होता है। स्पार्टाकस परास्त हो कर ड्राबा के त्रिशूल के निशाने पर आ जाता है। दर्शक दीर्घा से ड्राबा के लिए स्पार्टाकस को मार डालने का इशारा किया जाता है। लेकिन ड्राबा स्पार्टाकस को छोड़ कर अपना त्रिशूल सीधे क्रेशस की ओर फेंक कर उसकी ओर लपकता है, पर उसे वहाँ तैनात सैनिक अपने भाले का निशाना बना कर मार डालते हैं।